2014. gada  18. februārī Noteikumi Nr. 100

Rīgā (prot. Nr. 10 13. §)

**Jaunbūvējamo transportlīdzekļu konstrukcijas normatīvtehniskās dokumentācijas saskaņošanas un starptautiskā izgatavotāja identifikācijas koda piešķiršanas un iestrādāšanas kārtība**

Izdoti saskaņā ar

Ceļu satiksmes likuma

10. panta astotās daļas 2. punktu un

15. panta 1., 2., 2.1, 2.2 un 2.3 daļu

**I. Vispārīgie jautājumi**

1. Noteikumi nosaka:

1.1. jaunbūvējamo L, M, N un O kategorijas transportlīdzekļu (turpmāk – transportlīdzekļi), kā tie definēti Ministru kabineta 2009. gada 22. decembra noteikumu Nr. 1494 "Mopēdu, mehānisko transportlīdzekļu, to piekabju un sastāvdaļu atbilstības novērtēšanas noteikumi" (turpmāk – atbilstības novērtēšanas noteikumi) 1. pielikumā, konstrukcijas normatīvtehniskās dokumentācijas saskaņošanas kārtību;

1.2. individuālā kārtā izgatavojamo transportlīdzekļu izgatavošanas nosacījumus;

1.3. starptautiskā izgatavotāja identifikācijas koda piešķiršanas kārtību;

1.4. transportlīdzekļa identifikācijas numura (turpmāk – identifikācijas numurs) iestrādāšanas kārtību.

2. Lai no jauna izgatavotu transportlīdzekli, privātpersona (turpmāk – izgatavotājs) saskaņo ar valsts akciju sabiedrību "Ceļu satiksmes drošības direkcija" (turpmāk – CSDD) transportlīdzekļa konstrukcijas normatīvtehnisko dokumentāciju, izņemot individuāli izgatavojamus O1 un O2 kategorijas transportlīdzekļus. Transportlīdzekļa konstrukcijas normatīvtehnisko dokumentāciju veido šādas sadaļas – "Ievads", "Ražošanas procesa tehniskais apraksts", "Transportlīdzekļa tehniskais apraksts", "Aprēķinu daļa", "Marķēšana":

2.1. sadaļā "Ievads" norāda transportlīdzekļu plānoto ražošanas apjomu;

2.2. sadaļā "Ražošanas procesa tehniskais apraksts" iekļauj galveno transportlīdzekļa izgatavošanas tehnoloģiskajā procesā izmantojamo paša vai citu ražotāju izgatavoto komplektējošo sistēmu, salikšanas vienību un mezglu aprakstu un tehnoloģiskā procesa secību;

2.3. sadaļā "Transportlīdzekļa tehniskais apraksts" iekļauj informāciju atbilstoši šo noteikumu pielikumam, kā arī transportlīdzekļa prototipa kopskata rasējumus;

2.4. sadaļā "Aprēķinu daļa" norāda (pēc CSDD pieprasījuma) transport­līdzekļa galveno konstruktīvo risinājumu, agregātu, mezglu, sistēmu un salikšanas vienību stiprības (liece, vērpe un cirpe) aprēķinus un transportlīdzekļa šķērsstabilitātes aprēķinu;

2.5. sadaļā "Marķēšana" iekļauj:

2.5.1. transportlīdzekļa izgatavotāja plāksnītē un identifikācijas numurā izmantojamo simbolu paraugus;

2.5.2. identifikācijas numura paraugu;

2.5.3. transportlīdzekļa izgatavotāja plāksnītes (ar tajā iekļaujamo informāciju) un identifikācijas numura plānotās atrašanās vietas rasējumus;

2.5.4. visu identifikācijas numurā plānoto burtu un ciparu kombināciju skaidrojumu.

3. Izgatavotājs nodrošina izgatavojamā transportlīdzekļa atbilstību saskaņotajai normatīvtehniskajai dokumentācijai.

4. Individuālā kārtā izgatavojamā O1 un O2 kategorijas transportlīdzekļa konstrukcijā atļauts izmantot transportlīdzekļa kategorijai atbilstošas rūpnieciski izgatavotas sastāvdaļas, bet aizliegts izmantot mehānisko transportlīdzekļu asis, virsbūves un balstiekārtas sastāvdaļas.

**II. Sērijveidā jaunbūvējamo transportlīdzekļu konstrukcijas normatīvtehniskās dokumentācijas saskaņošanas kārtība**

5. Lai saskaņotu jaunbūvējamo transportlīdzekļu konstrukcijas normatīvtehnisko dokumentāciju, izgatavotājs CSDD iesniedz:

5.1. iesniegumu;

5.2. transportlīdzekļu konstrukcijas normatīvtehnisko dokumentāciju, kas izstrādāta atsevišķi katrai transportlīdzekļu kategorijai, sīkāk iedalot M2 un M3 kategorijas transportlīdzekļus pēc stāvu un posmu skaita, kā arī O kategorijas transportlīdzekļus pēc šādām pazīmēm – puspiekabes, centrālasu piekabes un piekabes ar jūgstieni.

6. Transportlīdzekļu sērijveida izgatavotājs nodrošina:

6.1. transportlīdzekļa konstrukcijas atbilstību apstiprinātās transport­līdzekļu konstrukcijas normatīvtehniskās dokumentācijas prasībām;

6.2. transportlīdzekļa montāžas kvalitāti;

6.3. ražošanas procesa tehnisko aprakstu, kurā iekļauts galveno transport­līdzekļa izgatavošanas tehnoloģiskajā procesā izmantoto paša vai citu ražotāju izgatavoto komplektējošo sistēmu, salikšanas vienību un mezglu apraksts un tehnoloģiskā procesa secība;

6.4. transportlīdzekļa konstrukciju bez bīstamiem izvirzījumiem, kas var apdraudēt lietotāju un citu satiksmes dalībnieku, īpaši mazaizsargāto drošību un veselību;

6.5. ražošanas kvalitātes nodrošināšanas sistēmu.

7. Pēc transportlīdzekļu konstrukcijas normatīvtehniskās dokumentācijas saskaņošanas CSDD periodiski izlases veidā kontrolē izgatavotāja ražošanas kvalitātes nodrošināšanas sistēmu un pārbauda izgatavoto un izgatavošanas procesā esošo transportlīdzekļu atbilstību saskaņotās transportlīdzekļu konstrukcijas normatīvtehniskās dokumentācijas prasībām. CSDD, izmantojot nejaušās atlases paņēmienu, izvēlas paraugus, kuru atbilstību saskaņotās transportlīdzekļu konstrukcijas normatīvtehniskās dokumentācijas prasībām pārbauda izgatavotāja uzņēmumā vai CSDD noteiktā vietā.

8. Ja CSDD konstatē šo noteikumu 3. punktā minēto prasību pārkāpumus vai izgatavotā transportlīdzekļa neatbilstību transportlīdzekļa konstrukcijas normatīvtehniskās dokumentācijas prasībām, tad atkarībā no neatbilstības rakstura tā veic kādu no šādām darbībām:

8.1. izsaka izgatavotājam mutisku vai rakstisku aizrādījumu un nosaka laiku, līdz kuram šī neatbilstība jānovērš;

8.2. anulē CSDD saskaņoto transportlīdzekļa konstrukcijas normatīv­tehnisko dokumentāciju.

9. Ja transportlīdzekļa konstrukcijas saskaņotā normatīvtehniskā dokumentācija tiek anulēta, izgatavotājam aizliegts izgatavot transportlīdzekļus un izmantot CSDD piešķirto starptautisko izgatavotāja identifikācijas kodu.

**III. Individuālā kārtā izgatavojamo transportlīdzekļu izgatavošanas nosacījumi**

10. Par individuālā kārtā izgatavotu transportlīdzekli izgatavotājs CSDD iesniedz:

10.1. iesniegumu;

10.2. transportlīdzekļa konstrukcijas normatīvtehnisko dokumentāciju katram L, M, N, O3 un O4 kategorijas transportlīdzeklim;

10.3. individuālā transportlīdzekļa tehnisko aprakstu, kā noteikts atbilstības novērtēšanas noteikumos, katram L, M, N, O3 un O4 kategorijas transportlīdzeklim.

11. Individuālā kārtā izgatavota transportlīdzekļa konstrukcijas normatīvtehniskā dokumentācija ietver šādu informāciju:

11.1. transportlīdzekļa kopskata rasējumus;

11.2. sadaļu "Aprēķinu daļa" ar transportlīdzekļa pilnās masas aprēķinu, kā arī (pēc CSDD pieprasījuma) transportlīdzekļa galveno konstruktīvo risinājumu, agregātu, mezglu, sistēmu un salikšanas vienību stiprības (liece, vērpe un cirpe) aprēķinus un transportlīdzekļa šķērsstabilitātes aprēķinu;

11.3. uzstādāmo sastāvdaļu un tehnisko vienību, tai skaitā bremžu iekārtas, savstarpējo savietojamību apliecinošus dokumentus (pēc CSDD pieprasījuma).

12. Izgatavotājs nodrošina šo noteikumu 6.1., 6.2. un 6.4. apakšpunktā minētās prasības.

13. Individuāli izgatavotiem transportlīdzekļiem tiek norādīta marka "Pašizgatavots", modelis netiek norādīts.

14. Individuāli izgatavotiem O1 un O2 kategorijas transportlīdzekļiem pilnu masu nosaka:

14.1. ne lielāku par atbilstoši uzstādītās sērijveidā izgatavotas ass tehniski pieļaujamo maksimālo masu, ja ass izgatavotājs ir norādījis tās pieļaujamās masas vērtību, vai atbilstoši uzstādīto riepu maksimālai pieļaujamo slodžu summai, ja tā ir mazāka par ass tehniski pieļaujamo maksimālo masu;

14.2. ne lielāku par 500 kg, ja piekabe aprīkota ar individuāli izgatavotu asi un tās izgatavotājs ar aprēķiniem nav pierādījis tās tehniski pieļaujamo maksimālo masu.

15. Individuālā kārtā izgatavotu transportlīdzekli uzrāda CSDD noteiktā vietā, lai veiktu pārbaudi, kas ietver:

15.1. transportlīdzekļa montāžas kvalitātes kontroli;

15.2. transportlīdzekļa ārējo izvirzījumu kontroli, tai skaitā pārbauda, vai konstrukcijai nav asu stūru, malu vai citu bīstamu elementu, kuri var apdraudēt cilvēku drošību un veselību;

15.3. transportlīdzekļa gaitas pārbaudi;

15.4. transportlīdzekļa konstrukcijas pārbaudi, kuras veikšanai pēc CSDD pieprasījuma izgatavotājs iesniedz nepieciešamos parametrus par izmantotajiem materiāliem un konstrukcijas stiprības aprēķinu. Pēc CSDD pieprasījuma transportlīdzeklim var noteikt metinājuma šuvju pārbaudi;

15.5. izgatavotāja uzstādīto bremžu iekārtas sastāvdaļu savstarpējās savietojamības aprēķinu O2 un O1 kategorijas transportlīdzekļiem, kas aprīkoti ar bremžu iekārtu.

16. Ja CSDD konstatē, ka izgatavotais transportlīdzeklis atbilst konstrukcijas normatīvtehniskajai dokumentācijai, atbilstības novērtēšanas noteikumiem un šo noteikumu prasībām, tā piešķir identifikācijas numuru un to iestrādā, izgatavo un piestiprina izgatavotāja plāksnīti, kā arī veic transport­līdzekļa individuālo apstiprināšanu. Identifikācijas numurā izmantotajiem simboliem, to izmēriem, norādāmajai informācijai un tās izmēriem uz izgatavotāja plāksnītes, kā arī identifikācijas numura un plāksnītes novietojumam jāatbilst Komisijas 2011. gada 11. janvāra Regulai (ES) Nr. 19/2011, kas attiecas uz mehānisko transportlīdzekļu un to piekabju obligātās izgatavotāja plāksnītes un transportlīdzekļa identifikācijas numura tipa apstiprināšanas prasībām un ar ko īsteno Eiropas Parlamenta un Padomes Regulu (EK) Nr.661/2009 par tipa apstiprināšanas prasībām attiecībā uz mehānisko transportlīdzekļu, to piekabju un tiem paredzēto sistēmu, sastāvdaļu un atsevišķu tehnisko vienību vispārējo drošību (M, N un O kategorijas transportlīdzekļiem) un Ministru kabineta 2009. gada 22. decembra noteikumu Nr. 1494 "Mopēdu, mehānisko transport­līdzekļu, to piekabju un sastāvdaļu atbilstības novērtēšanas noteikumi" 11. pielikuma III nodaļas 25. punkta prasībām (L kategorijas transport­līdzekļiem).

17. Ja CSDD konstatē, ka izgatavotais transportlīdzeklis neatbilst konstrukcijas normatīvtehniskās dokumentācijas vai šo noteikumu prasībām, tā atsaka identifikācijas numura piešķiršanu un noformē rakstisku atteikumu.

**IV. Sērijveidā jaunbūvējamo transportlīdzekļu starptautiskais izgatavotāja identifikācijas kods un tā piešķiršanas kārtība**

18. Starptautiskā izgatavotāja identifikācijas koda (turpmāk – *WMI* kods) pirmais simbols nosaka valsts ģeogrāfisko zonu. Latvijā izgatavota transportlīdzekļa marķēšanai par *WMI* koda pirmo simbolu izmanto burtu "S".

19. *WMI* koda otrais simbols nosaka valsti ģeogrāfiskajā zonā. Latvijā izgatavota transportlīdzekļa marķēšanai par *WMI* koda otro simbolu izmanto ciparus 1, 2, 3 vai 4.

20. *WMI* koda otro un trešo simbolu, kā arī *WMI* kodu kopumā katram transportlīdzekļa izgatavotājam piešķir CSDD.

21. Pēc jaunbūvējamo transportlīdzekļu konstrukcijas normatīvtehniskās dokumentācijas saskaņošanas CSDD 10 darbdienu laikā piešķir izgatavotājam *WMI* kodu un par to informē izgatavotāju.

22. Pēc *WMI* koda saņemšanas izgatavotājs, noslēdzot attiecīgu līgumu ar CSDD, ir tiesīgs saņemt izmēģinājuma numura zīmes transportlīdzekļa eksperimentālajam paraugam, lai veiktu tā izmēģinājumus un transportlīdzekļa atbilstības novērtēšanu.

**V. Identifikācijas** **numura iestrādāšanas kārtība**

23. Identifikācijas numura iestrādāšanu CSDD veic:

23.1. individuālā kārtā izgatavotiem transportlīdzekļiem, kam identifikācijas numurs piešķirts šajos noteikumos noteiktajā kārtībā;

23.2. O1 un O2 kategorijas transportlīdzekļiem, kuri pirmo reizi tiek reģistrēti Latvijā, ja izgatavotājs identifikācijas numuru ir izstrādājis tikai uz izgatavotāja plāksnītes;

23.3. pēc Valsts policijas veiktas identifikācijas numura izmaiņu pārbaudes, kuras gaitā transportlīdzeklis ir identificēts ar izgatavotāja piešķirto identifikācijas numuru;

23.4. transportlīdzekļiem, kuriem ir legāli mainīts identifikācijas numurs un kuri ir identificējami;

23.5. transportlīdzekļiem, kas reģistrēti Latvijā bez identifikācijas numura vai kam ekspluatācijas laikā ārēju faktoru dēļ ir mainīts identifikācijas numurs, bet transportlīdzekli iespējams identificēt pēc citiem transportlīdzekli identificējošiem numuriem vai Transportlīdzekļu un to vadītāju reģistrā esošās informācijas, ja ir saņemts transportlīdzekļa īpašnieka iesniegums izgatavotāja piešķirtā identifikācijas numura atjaunošanai.

24. Identifikācijas numuru iestrādā šādā kārtībā:

24.1. noformē aktu par identifikācijas numura iestrādāšanu;

24.2. iestrādā identifikācijas numuru atbilstoši šo noteikumu 16. punkta prasībām vai izgatavotāja paredzētajā vietā, ja tas tehniski ir iespējams;

24.3. ja uz transportlīdzekļa ir konstatēts neatbilstošs identifikācijas numurs, to mehāniski anulē, iegriežot svītrojumu;

24.4. izgatavotāja plāksnīti CSDD izgatavo un piestiprina tikai šo noteikumu III nodaļā minētiem transportlīdzekļiem.

Ministru prezidente Laimdota Straujuma

Satiksmes ministrs Anrijs Matīss